Pernille Sams (KF), 2000-02-03:
Turisterhvevervet er et meget betydeligt erhverv for Danmark med en samlet omsætning på godt 43 mia. kr. og med en beskæftigelse af 72.000 personer.
Men ligesom det er tilfældet for det øvrige erhvervsliv, så virker det, som om regeringen har den opfattelse, at ligegyldigt hvilke vilkår man byder turisterhvervene herhjemme, så skal de nok klare opgaven alligevel.
Dette forhold kunne ændres med forholdsvis få lovændringer og en indfaldsvinkel til problemstillingen, der satte fokus på, hvor vi stiller vores erhverv dårligere end dets konkurrenter i vore nabolande.
Der er masser at tage fat på.
Jeg kan nævne i flæng: Turisme baseres først og fremmest på oplevelser.
Jeg synes, vi skulle satse på større markedsføring af danske oplevelser, f.eks. først og fremmest vore danske naturmæssige værdier og miljøer og vore kulturværdier.
Det danske turisterhverv er så varieret og så vidtspændende, at jeg ikke kan komme omkring alle delelementerne på den korte taletid, der er blevet i forespørgselsdebatter.
En turismedebat fortjener faktisk væsentligt mere end de 5 minutter, som de nuværende forespørgsler tillader.
De mange forskellige elementer, der tilsammen udgør turisterhvervene i Danmark, er alle sammen vigtige, og de bidrager på hver sin måde til det samlede resultat, men de har helt forskellige problemer at slås med i hverdagen.
Fælles for dem alle sammen er, at de er en uvurderlig del af det danske erhvervsliv og en uvurderlig del af det image, som repræsenterer Danmark internationalt.
I den forbindelse er det også positivt, at der er kommet større regional synlighed.
Det er i høj grad turisterhvervet, der får turister til at glæde sig ved tanken om en kortere eller en længere tur til Danmark med gode oplevelser.
Dermed er de også med til at skabe velfærd for os alle, der er så heldige at bo her på fuld tid, og som også kan nyde turisterhvervets tilbud i vore ferier.
Nu er der jo netop blevet en uge mere at gøre godt med, den 6. ferieuge, og jeg vil da opfordre turisterhvervene til at kridte støvlerne, således at danskerne ikke føler sig henvist til at afholde denne 6. ferieuge i udlandet.
Vi konservative har stillet mange forslag om
forbedringer for turisterhvervene
Det har vi gjort, fordi vi mener, det er bedst for Danmark, at mulighederne udnyttes optimalt.
Det gør de ikke i dag, specielt ikke for så vidt angår erhvervsturismen.
Her er der kolossalt meget at indhente, og det er egentlig ærgerligt, for netop erhvervsturisterne lægger mange penge i landet, når de er her.
Det kommer næppe bag på nogen, at Øresundsforbindelsen snart står færdig, og i forbindelse med denne færdiggørelse skabes et potentielt vækst- og investeringscenter i Øresundsregionen, som motiverer en stigende erhvervsaktivitet i området - en aktivitet, som naturligt vil afføde et stigende behov for faciliteter til erhvervsturismen, overnatningsmuligheder, konferencecentre, oplevelser og underholdning.
Erhvervsturismens omsætning i Danmark tegner sig alene for 9,1 mia. kr. på årsbasis, og hvis vi i Danmark forstår at udnytte den vækst, som Øresundsregionen vil opleve, vil denne del af turismen kunne stige markant.
Ønsker vi, at en del af denne vækst kommer til at foregå i Danmark, er det bydende nødvendigt, at konkurrenceforholdet mellem den danske og den svenske turistindustri er lige, hvilket desværre ikke er tilfældet i dag.
Som reglerne er, er der 25 pct.s momsafløftning på hotel- og restaurationsydelser i Danmark.
Tilsvarende er der 100 pct.s afløftning i Sverige, hvor de i forvejen kun har en 12 pct.s momssats.
Dette misforhold betyder, at man i hotel- og restaurationssektoren i Sverige kan tilbyde en pris, som ligger væsentligt under den danske.
Og med broen vil der kun være 20 minutters kørsel fra Rådhuspladsen til et svensk luksushotel.
Under sådanne vilkår kan det ikke undgås, at det danske turisterhverv vil tabe markedsandele til Sverige.
København står derfor til at miste potentielle storinvesteringer samt de deraf følgende arbejdspladser, hvis vi ikke ændrer på de nuværende konkurrenceforhold.
Vi skal naturligvis have fuld momsafløftningsret på erhvervsmæssigt køb af danske hotel- og restaurantydelser, ligesom de har i andre lande.
En anden skæv lov, som vi i Det Konservative Folkeparti meget gerne vil have ændret på,
er opgørelsen af turisterhvervets energiafgifter.
I dag opgøres
dets energiforbrug som den dyre rumvarmeenergi, hvor det øvrige erhvervsliv kan opgøre deres som den billigere procesenergi. Opvarmningen af et hotelværelse eller opvarmningen af et badebassin i et badeland anerkendes således ikke som produktionsenergi, selv om denne opvarmning er tvingende nødvendig i et klima som det danske, hvis varen skal kunne sælges. Så da vi ikke kan få flertal for helt at afskaffe denne skat, foreslår vi som minimum, at man kun opkræver den efter reglerne om procesenergi.
Der er masser af gode muligheder for os til at hjælpe erhvervet med at løse dets problemer optimalt og dets opgaver optimalt.
Det ville være dejligt, hvis denne debat kunne bringe disse løsninger lidt nærmere.
Vi i Det Konservative Folkeparti er sikre på, at en forbedring af konkurrenceforholdene i Danmark for turisterhvervene vil give indsatsen tilbage mangefold.